Mmegi Blogs :: Ga se go ba tsenya moko
Ga se go ba tsenya moko
Ga twe e rile a bua le batsadi ba bana ba Kgosi Neale Primary School kwa Molepolole, Mme Dineo Segobai, e le Mma Boipelego yo mogolwane wa Kweneng, a re, ngwana o aga botho bo e leng bone go simolola fela fa a tsholwa, go tsena a tshwara ngwaga tse nne.
A tlhalosa gore, mo nakong e, go tlhokafala gore batsadi boo babedi ba bo ba le teng go thusanya go godisa ngwana. Ngwana e se nne morwalo wa motsadi a le mongwefela fela, e ka nna mmaagwe ngwana kgotsa rraagwe. Ga twe a botlhe ba nne teng.
Mo go raya gore, batsadi ba leke go bona gore, bana ba nna ba ritibetse maikutlo. Go ka gana mang? Se, ke se se elediwang ke botlhe. Fa mowa o sa iketla, o nna o huduegile, motho ga a tsoge sentle, mme gongwe a tloge a lwale mmele le yone tlhaloganyo tota. Jaanong ga twe, a bana ba nne ba itumetse, gore ba tle ba nne le botho bo e leng bone. Ke mafoko a a ka ganwang ke ofe motsadi?
Pego ya re, Mme Segobai a boa a gakolola gore, a tikologo ya ngwana, ke gore fa ngwana a leng teng, e elwe tlhoko, ka le yone e ka nna le dilo dingwe, tse e ka reng fa ngwana a ntse a gola, tsa mo itaya tsebe.
Ya bo e se Mme Segobai fela kwa tirong ele ya go bua le
batsadi ba bana ba Neale Primary School. Go ya ka pego, mongwe gape yo a neng a le koo, e ne e le molaodi wa Kweneng, Dr. Mmusi. Mme le ene a se ka a tla a iphotlhere. A tla ka la gagwe le a neng a le latlhela.
Go begwa fa molaodi a ne a kgala go apewa ga majalwa a Setswana mo malwapeng a go leng bana ba sekole mo go one. Ya nna ya nna mafoko a a tlhameletseng. Bana ba kgatlhiwa ke dilo tse dintsi, mo ba ka kgatlhiwang le ke tse di duleng mo tseleng tota. Bangwe e ka re go bona bojalwa mo lwapeng nako le nako, ba tsaya gore ke selo se se siameng, mme ba itigela mo go bone. E bo e le gone fa ba ile le noka, botshelo jwa bone bo senyegile.
Go lebega e kete e a re fa Setswana se re, ‘Khudu o tshedile ka loreme,’ bangwe, e le bagolo, ba tseye gore ba ka batla bana dikobo mme e bile e le bana ba bone. Go bolelwa fa molaodi a ne a kgalemela ditiro tsa go nna jaana, (tsa go dirisa bana botlhaswa) a re batsadi ba di tlhagafalele, di emisiwe, go tlogelwe go bipa mpa ka mabele. Fa e ntse e tla e bega ka fa go neng ga buiwa ka teng kwa tirong ele ya Neale Primary School, Dikgang/Daily News (Ngwanatsele 14 2016) ya re;
‘O kgothaditse batsadi….. go inaakanya le barutabana e le tsela ya go tsenya bana moko mo thutong.’
Ke ao. Ga twe batsadi ba thuse go tsenya bana moko mo thutong.
E re fa ka tsela nngwe a kgothadiwa/a rotloediwa gore a dire ka natla, go twe o tiisiwa moko. Mo pegong ele, Dikgang (Daily News) e ne e tshwanetse gore e re, batsadi ba itshwaraganye le barutabana go tiisa bana moko mo thutong, e seng go ba tsenya moko. motshwanes@yahoo.com
Ka tse dingwe re a reng?
A bo a betlwa?
A go a nyalana?
A re nne re ye le tsone
A re nne re leke
Manatetshapuo a diphologolo
Manatetshapuo a a tswelela
Manatetshapuo a dikarolo tse dingwe
A re tswelele ka one
A re bue ka manatetshapuo a lefoko ‘pelo’
Mopako ga se wa dijo fela
Thusa ka koo
A re ele tlhaka eo tlhoko
Ga se go beeletsa
Leo ke Sekgoa
Re amogela ka tsoo pedi
Ga di nkame
Phepheng e sentse moletlo
Go tsaya tema
Seo ga se go phepafatsa